Runólfur Pálsson , lyflæknir , hafði samband og sendi síðan greinargott tölvubréf með nokkrum erindum . Fyrst segir hann : " Mig langar að koma af stað umræðu um íslensk heiti fyrir skráningu klínískra upplýsinga af ýmsu tagi en þó einkum af hálfu lækna . Við höfum aðeins rætt þetta áður á förnum vegi . Orðið " journall " , sem notað hefur verið yfir upplýsingar sem læknir skráir með kerfisbundnum hætti við innlögn , gengur alls ekki í okkar tungumáli . Enn fremur hefur íslenska orðið " sjúkraskrá " verið notað yfir þetta , en gengur að sjálfsögðu ekki þar sem það hugtak hefur mun víðtækari merkingu , þ.e. öll sjúkragögn viðkomandi sjúklings . " Áður en lengra er haldið er rétt að vekja athygli á nafnorðinu journal , sem birtist í íslensku læknaslangi sem " sjúrnall " . Þetta orð finnst ekki í Íðorðasafni lækna né í neinni af þeim ensk-amerísku læknisfræðiorðabókum sem undirritaður notar venjulega við íðorðavinnu sína . Í almennri franskri orðabók er orðið þýtt sem dagblað , dagbók , enda merkir franska nafnorðið jourdagur . Það hefur einnig verið tekið upp í dönsku og Dönsk-íslensk orðabók Freysteins Gunnarssonar birtir merkingarnar dagbók , tímarit . Hin mikla alfræðilega orðabók Websters tilgreinir merkingar orðsins journal , eins og það er notað í ensku . Ekki er þar einu orði minnst á sjúkraskrá , heldur tilgreindar merkingarnar dagbók ( manns ) gerðabók ( lögaðila ) , fundabók ( félags ) , leiðarbók ( skips ) , dagblað og tímarit . Undirritaður minnist þess heldur ekki frá sérnámsárum sínum í Bandaríkjunum að orðið journal hafi verið notað sem heiti á sjúkraskrá . Þegar það orð kom fyrir í daglegu tali lækna eða á fundum var ávallt verið að vísa í fræðilegt tímarit . Sjúkraskráin var nefnd medical eða clinical record . Hvaðan er slanguryrðið sjúrnall komið inn í íslenskt læknamál ? Undirritaður hefur þá tilgátu að upphaflega hafi orðið journal verið notað um dagbók sem færð var vegna sjúklinga á sjúkrastofnun eða hjá lækni , en síðan hafi merkingin færst yfir á allar þær upplýsingar sem geymdar voru um hvern sjúkling , sjúkraskrárnar . Rétt er að benda á að Runólfur virðist nota heitið í enn þrengri merkingu , það er að segja einungis um þann hluta sjúkraskrárupplýsinganna sem safnað er af lækni við innlögn sjúklings . Sé þörf á slíkri afmörkun er sjálfsagt að reyna að finna lipurt íslenskt heiti . Undirrituðum finnst þó ekkert því til fyrirstöðu að heitið sjúkraskrá geti haft tvær skyldar merkingar : 1. heildarsafn sjúkragagna ákveðins sjúklings hjá heilbrigðisstofnun eða -starfsmanni ; 2. þær sjúkdóms - og heilbrigðisupplýsingar sem safnað er við innlögn eða við komu á heilbrigðisstofnun . Þessi samsetning " að taka sjúrnal " hefur lengi verið notuð um þá athöfn læknis að ræða við sjúkling um veikindi hans og heilsufar , yfirheyra hann og skoða til að geta safnað fyrrgreindum fyrstu upplýsingum í sjúkraskrársafnið . Þarna þarf einnig að finna íslenskt orðalag til að kasta megi slanguryrðinu " sjúrnall " út í hafsauga . Gaman væri nú að heyra frá læknum sem telja að þessi fyrsti hluti sjúkraskrárinnar þarfnist heitis . Ekki er hægt að skilja við þessa umræðu án þess að nefna heitið dagáll . Samkvæmt Orðabók háskólans kemur það fyrst fyrir í ritsafni Vilmundar Jónssonar , Lækningar og saga : " Meira varðaði , sem sjá má af dagálum ( journölum ) Borgarspítalans , að þar hafði þegar um haustið verið borið við að nota karbólsýru við sár , en auðsjáanlega fyrst í stað með hangandi hendi , - " Undirrituðum finnst líklegra að Vilmundur sé þarna að vísa í " journala " í hinni upprunalegu merkingu , dagbækur spítalans , en að hann sé að vísa í sjúkraskrár einstakra sjúklinga . Dagáll kemur fyrir á einum stað í Íðorðasafni lækna og virðist samheiti á sjúkraskrá , clinical record . Undirrituðum finnst þetta óheppilegt og leggur til að horfið sé aftur til upprunans og að dagáll og fleirtalan dagálar vísi í dagsettar færslur í sjúkraskrá sjúklings , hvort sem þær eru færðar daglega eða sjaldnar . Runólfur hafði fleira fram að færa : " Á lyflækningadeildum LSH höfum við notað orðið " nóta " í ýmsum samsetningum eftir því hvað við á hverju sinni . Innlagnarnóta kemur þannig fyrir journal . Aðrar nótur eru m.a. dagnóta , aðgerðarnóta , útskriftarnóta og göngudeildarnóta . " Undirritaður tjáði Runólfi strax að hann væri ekki sáttur við heitið " nóta " . Fyrir því voru þau rök helst að hér væri um danska slettu að ræða , samanber danska sagnorðið notere , að skrifa sér til minnis , og nafnorðin notering , minnisgrein , og noterbog , minnisbók . Upphaflega er orðið þó komið úr miðaldalatínu þar sem nota þýðir merki eða tákn , og vera má að nótan sé komin þá leiðina inn í íslenskuna . Mörg dæmi eru til í ritmálssafni Orðabókar háskólans um notkun orðsins í gömlum textum , þau fyrstu frá sextándu öld . Oftast er verið að vísa í tóntákn eða söngmerki , en einnig í merki , athugasemd eða neðanmálsgrein . Þetta dugir þó ekki til að sætta undirritaðan við orðið " nóta " í þeim samsetningum sem Runólfur tilgreinir . Lausnir undirritaðs eru : sjúkraskrá , dagáll , aðgerðarlýsing , útskriftarlýsing og göngudeildarfærsla .